עידית שחורי

עידית שחורי (נולדה ב-30 במאי 1955) היא מפיקה, תסריטאית, במאית קולנוע ובמאית תיאטרון ישראלית. מייסדת ומנהלת "בית הספר לתסריטאות" בתל אביב.
ביוגרפיה
שחורי נולדה בירושלים וגדלה בפתח תקווה. למדה בתיכון של רשת החינוך אנקורי והייתה פעילה בתנועת נוער לנוער. בתיכון הצטרפה לחוג לקולנוע בהדרכת הבמאי ז'אק קתמור. לאחר השירות הצבאי למדה קולנוע בבית צבי שם ביימה את סרטה הקצר הראשון "במקום חלום", על בחורה המגלה שבן־זוגה הוא הומוסקסואל (בשהתתפות רבקה נוימן ועמי ויינברג).

בעת שעבדה כנערת תסריט ספרה למפיק יעקב קוצקי על רעיון לסרט ארוך שהגתה, קוצקי התלהב מהרעיון והחליט להפיק אותו לאחר שגייס ממשקיעים 4 מיליון ל"י. הסרט, ״מעגלים של שישבת״, ששחורי גם כתבה לו את התסריט, מספר את סיפורן של ארבע נשים בשנות העשרים לחייהן אשר נפגשות לסוף שבוע, בדרך מקרית, בדירת שתיים מהן בתל אביב. את הסרט צילמה נורית אביב, את המוזיקה כתב אבנר קנר. צילומי הסרט נערכו במשך 5 שבועות באוגוסט 1979, אך בעת העריכה הוחלט לערוך צילומי השלמה בנובמבר 1979, והסרט יצאה לאקרנים ביוני 1980 הסרט השתתף בפסטיבל הקולנוע הים תיכוני במונפלייה, זכה לביקורות מעורבת, אך שנים אחר כך נחשב כסרט פורץ דרך בדרך שבה הציג נשים בקולנוע.

אחרי צאת סרט הראשון בחרה שחורי להתמקד בתיאטרון, כתבה וביימה מחזות. במקביל שימשה כתבת ועורכת מדורי תרבות בעיתונים "חדשות", "מעריב", "הארץ" ופרסמה טור ב"ידיעות אחרונות" בשם "ארוחה בשניים", שיצא לאור גם כספר. כתבה וערכה את הספר "מוסדות התרבות והאמנות בישראל".

בשנת 1996 ייסדה וניהלה את "בית הספר לתסריטאות" בתל אביב. בית הספר הראשון בישראל ללימודי תסריטאות בלבד. שנתיים לאחר הקמתו נרשם כעמותה ובשנת 2000 החל לקבל תמיכה בתקציב ממשרד התרבות והספורט. בית הספר נהג לחלק פרסים שנתיים לבוגריו, ולערוך שוק תסריטים שנתי, בו תלמידי ובוגרי בית הספר הציעו למכירה למפיקים תסריטים שכתבו. בינואר 2009, חבר הכנסת לשעבר רומן ברונפמן נכנס היום לתפקיד יושב הראש של בית הספר. ברונפמן החליף את המפיק משה אדרי, שכיהן בתפקיד שלוש שנים. ביולי 2011 נקלע בית הספר למשבר כלכלי, לאחר שכספי התמיכה לשנת הלימודים הקודמת ממשרד התרבות לא הועברו לבית הספר. חודש אחר כך נסגר בית הספר.

שחורי משמשת כלקטורית בקרנות שונות לעידוד קולנוע וטלוויזיה. עורכת תסריטים, מנחה כיתות אמן בישראל ובחו"ל, פרסמה מאמרים רבים בנושא קולנוע ישראלי ומרצה בתחום.

פרסים והוקרה
כלת פרס שרת המדע והאמנויות לבמאים ותסריטאים לשנת 1995.
עבודותיה
עבודות בתחום הקולנוע
"במקום חלום" (1978): סרט קצר, 35 דקות - הפקה תסריט ובימוי
"מעגלים של שישבת" (1980): סרט באורך מלא - תסריט ובימוי
"בשם האהבה" (1994): סרט באורך מלא - הפקה תסריט ובימוי
"וסרמן איש הגשם" (2007): דרמת טלוויזיה, 60 דקות - בימוי
"דנה קמה": תסריט לסרט באורך מלא

עבודות בתחום התיאטרון
"תוכנית כבקשתך" (פסטיבל ישראל 1989): בימוי מחזה של ק. קרויץ
"צלקת"(פסטיבל עכו 1991): כתיבה, הפקה ובימוי
"דיאלוגים של אהבה" (1992): כתיבה, עריכה ובימוי
"החשפנית" (הפסטיבל לתיאטרון קצר 2003): בימוי, מחזה קצר מאת ענת ברזילי

קישורים חיצוניים

  ריאיון עם צאת סרטה הראשון
הערות שוליים

קטגוריה:במאיות קולנוע ישראליות
קטגוריה:במאי קולנוע ישראלים
קטגוריה:תסריטאיות קולנוע ישראליות
קטגוריה:תסריטאי קולנוע ישראלים
קטגוריה:מפיקות קולנוע ישראליות
קטגוריה:מפיקי קולנוע ישראלים
קטגוריה:במאיות תיאטרון ישראליות
קטגוריה:בוגרי תיכון אנקורי תל אביב
קטגוריה:בוגרות תיכון אנקורי תל אביב
קטגוריה:בוגרות בית צבי
קטגוריה:בוגרי בית צבי
קטגוריה:סגל חדשות
קטגוריה:במאי תיאטרון ישראלים
קטגוריה:ישראליות זוכות פרסים
קטגוריה:ישראליות שנולדו ב-1955
קטגוריה:ישראלים שנולדו ב-1955